Zastupnički dom (Francuska)
Zastupnički dom (francuski: la Chambre des députés) je naziv koji se koristio za nekoliko zakonodavnih tijela u parlamentarnoj povijesti Francuske. Zastupnički dom je bio prisutan kroz XIX. i XX. vijek te je uvijek bio organiziran kao donji dom. Zastupničkom domom predsjedao je Predsjednik Doma. Zastupnički dom je bio prisutan tokom sljedećih perioda:

 Tokom Bourbonske restauracije (1814. – 1830.) i Julske Monarhije (1830. – 1848.), Zastupnički dom je bio donji dom parlamenta čiji su zastupnici bili birani na izborima temeljem propisanih cenzusa. Puni naziv doma od 1814. do 1830. bio je Chambre des députés des départements, a kratki prekid bio je tokom 1815. godine i Napoleonovih Sto dana, kada je donji dom parlamenta bio Predstavnički dom. Ovlasti i organizacija doma propisani su poveljama iz 1814., odnosno iz 1830. godine, a stupanjem na snagu Ustava iz 1848., zamijenjen je s Assemblée Nationale kao jedinim domom.

 Tokom Treće Republike (1875. – 1940.), Zastupnički dom je također bio donji dom, čiji su zastupnici birani na općim izborima. Zastupnički dom Treće Republike imao je zakonodavne ovlasti, koje su, kao i ostala važna pitanja, bile regulirane Ustavnim zakonima iz 1875. godine. Od 1870. do 1875., Assemblée Nationale je bio jedini dom parlamenta. Zajednička sjednica donjeg i gornjeg doma u Trećoj Republici zvala se Assemblée Nationale, a sazivana je kako bi se izabrao predsjednik.

Striktno govoreći, termin députés se prevodi kao delegati, mada se u političkoj terminologiji ustalio (pogrešan) prijevod "zastupnici" (od engleskog "deputy"). Francuski termin za zastupnika je "adjoint".

Nastanci 1814.
Prestanci 1848.
Nastanci 1875.
Prestanci 1940.
Burbonska restauracija
Julska Monarhija
Treća Francuska Republika